# Csongrád Város Jegyzőjétől

# „M”

Témafelelős: dr. Barcsi Judit

Száma: Önk/90-3/2023.

***ELŐTERJESZTÉS***

**Csongrád Városi Önkormányzat Képviselő-testületének**

**2023. október 26-ai ülésére**

**Tárgy:** A közterületek rendeltetéstől eltérő célú használatának szabályairól és díjairól szóló önkormányzati rendelet módosítása

# Tisztelt Képviselő-testület!

A Miniszterelnökség a vármegyei kormányhivatalokon keresztül vizsgálatot kezdeményezett a villamosenergia-ellátás közművezetékei, tartóoszlopai kapcsán önkormányzati rendeletben megállapított közterület használati díjak szabályozásával összefüggésben. A Csongrád-Csanád Vármegyei Kormányhivatal a vizsgálat lefolytatását követően észlelte, hogy a közterületek rendeltetéstől eltérő célú használatának szabályairól és díjairól szóló 4/2014.(II. 24.) számú önkormányzati rendelet 1. melléklet 18. pontjában rögzített díj alkalmazása jogsértő, így a rendelkezés hatályon kívül helyezését kezdeményezte – a törvényességi felhívás és indoklása az előterjesztés mellékletét képezi.

A rendelet módosítása kapcsán elvégzett előzetes hatásvizsgálatról a jogalkotásról szóló 2010. évi CXXX. törvény 17.§. (2) bekezdése alapján az alábbiak szerint tájékoztatom a Tisztelt Képviselő-testületet. A rendelet módosításának

* **társadalmi, költségvetési, gazdasági hatása:** nem releváns
* **egészségi, környezeti következménye:** nem releváns
* **adminisztratív hatása:** nem releváns
* a rendelet **megalkotásának szükségessége:** magasabb szintű jogszabálynak való megfelelés
* jogszabály alkalmazásához szükséges **személyi, szervezeti, tárgyi és pénzügyi feltételek:** rendelkezésre állnak.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

Csongrád, 2023. október 18.

Dr. Juhász László

jegyző

**Csongrád Városi Önkormányzat Képviselő-testületének .../.... (...) önkormányzati rendelete**

**A közterületek rendeltetéstől eltérő célú használatának szabályairól és díjairól szóló 4/2014.(II. 24.)önkormányzati rendelete módosításáról**

Csongrád Város Önkormányzat Képviselő-testülete az Alaptörvény 32. cikk (1) bekezdés a) pontjában és (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva következőket rendeli el.

**1. §**

Hatályát veszti A közterületek rendeltetéstől eltérő célú használatának szabályairól és díjairól szóló 4/2014.(II.24.) önkormányzati rendelet 1. mellékletében foglalt táblázat 18. sora.

**2. §**

Ez a rendelet 2023. november 1-jén lép hatályba.

|  |  |
| --- | --- |
| Bedő Tamás sk.  polgármester | Dr. Juhász László sk.  jegyző |

Végső előterjesztői indokolás

Az épített környezet alakításáról és védelméről  szóló 1997. évi LXXVIII. törvény 54.§ (4) bekezdés f) pontja értelmében a közterület rendeltetésszerű használatának számít a közösségi igényeket kiszolgáló közművek elhelyezésének biztosítása. A közterület-használati díj annak az engedélynek az ára, amelynek birtokában a közterület használója a közterületet rendeltetéstől eltérően használja, így a  rendelet 1. melléklet 18. pontjában rögzített díj alkalmazása jogsértő.





